## Pravilnik o poslovima depozitne banke

### NN 26/2008 (29.2.2008.), Pravilnik o poslovima depozitne banke

# HRVATSKA AGENCIJA ZA NADZOR FINANCIJSKIH USLUGA

**882**

Na temelju odredbe članka 53. stavka 2. Zakona o investicijskim fondovima
(»Narodne novine« br. 150/05), Hrvatska agencija za nadzor financijskih usluga
donijela je na sjednici održanoj 21. veljače 2008. godine

## PRAVILNIK

### O POSLOVIMA DEPOZITNE BANKE

Članak 1.

(1) Ovim se Pravilnikom uređuju uvjeti i način obavljanja poslova pohrane i
odjeljivanja zasebne imovine svakog investicijskog fonda te poslovi vođenja
posebnih računa za imovinu fonda.
(2) Poslove iz stavka 1. ovoga članka u skladu sa Zakonom o investicijskim
fondovima (dalje: Zakon), može obavljati banka koja ima sjedište u Republici
Hrvatskoj na temelju odobrenja Hrvatske narodne banke i koja je organizacijski i
tehnički osposobljena za poslove iz stavka 1. ovog članka.

Članak 2.

(1) Društvo za upravljanje u skladu s odredbama Zakona mora sklopiti ugovor o
obavljanju poslova depozitne banke nad imovinom investicijskih fondova za svaki
od fondova kojim upravlja.
(2) Primjerak ugovora iz stavka 1. ovog članka, u izvorniku se dostavlja
Hrvatskoj agenciji za nadzor financijskih usluga (dalje: Agencija).
(3) Radi ocjene ispunjenja uvjeta iz članka 1. ovog Pravilnika, Agencija će
izvršiti provjeru organizacijske i tehničke osposobljenosti banke za obavljanje
poslova depozitne banke.
(4) Na temelju utvrđenih činjenica iz prethodnog stavka, Agencija će u postupku
odobravanja prospekta investicijskog fonda ocijeniti ispunjava li banka uvjete
za obavljanje poslova depozitne banke.

Članak 3.

(1) Uvjeti za obavljanje poslova depozitne banke:
1. mora imati pozitivno mišljenje o reviziji financijskih izviješća za
posljednje tri godine;
2. u tekućem poslovanju mora zadovoljavati uvjete propisane Zakonom o bankama i
drugim aktima Hrvatske narodne banke;
3. mora imati posebnu organizacijsku jedinicu koja je tehnički osposobljena za
poslove depozitne banke.
(2) Pod tehničkom osposobljenošću posebne organizacijske jedinice za obavljanje
poslova depozitne banke posebice se smatra:
1. odgovarajuća računalna oprema;
2. programska podrška za obavljanje poslova depozitne banke;
3. uspostavljene komunikacijske veze za primanje uputa i opću komunikaciju s
klijentima putem SWIFT-a, telefaksa, telefona i Interneta;
4. pisani postupci i procedure za primanje uputa klijenata za raspolaganje
vrijednosnim papirima i novčanim sredstvima;
5. doneseni opći akti depozitne banke u poslovanju s društvom za upravljanje
koji su u skladu s poslovima iz ugovora o obavljanju poslova depozitne banke;
6. izravno članstvo u sustavu Središnje depozitarne agencije s računalnim
terminalom povezanim sa sustavom Središnje depozitarne agencije;
7. povezanost depozitne banke s jednom od međunarodnih depozitarnih institucija;
8. ugovorena poslovna suradnja s jednom od globalnih depozitnih banaka;
9. povezanost depozitne banke s globalnim informacijskim mrežama koja pružaju
financijske informacije u realnom vremenu.

Članak 4.

Depozitna banka može dio svojih poslova povjeriti nekom drugom pravnom subjektu
u inozemstvu samo za obavljanje poslova depozitne banke nad imovinom
investicijskih fondova koja je uložena u inozemne vrijednosne papire.

Članak 5.

Prilikom provedbe svojih poslova određenih člankom 53. stavka 1. Zakona,
depozitna banka dužna je:
1. osigurati da otkup, prodaja, izdavanje, povrat isplata i poništavanje udjela
koje je izvršeno za račun društva za upravljanje ili ga je izvršilo društvo za
upravljanje, bude obavljeno u skladu sa Zakonom i Prospektima fondova kojima
upravlja društvo za uprav­ljanje;
2. osigurati da joj naknada iz poslova koji uključuju imovinu društva za
upravljanje bude doznačena u uobičajenim vremenskim rokovima;
3. u slučaju primjećivanja trajnijeg kršenja zakona i ugovora od strane društva
za upravljanje iz čl. 53. točka 10. Zakona, odmah uputiti društvu za upravljanje
zahtjev za prestankom takvog kršenja te odrediti vremenski rok društvu za
upravljanje za ispravak kršenja Zakona i ugovora nakon isteka kojeg će kršenje
prijaviti Hrvatskoj agenciji za nadzor financijskih usluga, uzimajući u obzir
okolnosti svakog konkretnog slučaja, i to na način da društvo za upravljanje ima
dovoljno vremena za ispravak nezakonitosti a da istovremeno nezakonitost bude
što brže otklonjena.

Članak 6.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-04/7
Urbroj: 326-01-08-1
Zagreb, 21. veljače 2008.

Član Uprave
**Ivica Letinić**, v. r.

Pravilnik, NN 26/2008-882
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)